नई दिल्ली. कानपुर देहात के मड़ौली गांव में अवैध अतिक्रमण हटवाने के दौरान संदिग्ध हालात में झोपड़ी में आग लगने से मां-बेटी की जिंदा जलकर मौत हो गई. परिजनों ने आरोप लगाया है कि पुलिस ने उसकी झोपड़ी को आग के हवाले कर दिया. इस मामले को लेकर कांग्रेस नेता राहुल गांधी ने ट्वीट कर योगी सरकार की निंदा की है.
राहुल गांधी ने ट्वीट कर कहा कि 'जब सत्ता का घमंड लोगों के जीने का अधिकार छीन ले, उसे तानाशाही कहते हैं. कानपुर की घटना से मन विचलित है. ये 'बुलडोजर नीति' इस सरकार की क्रूरता का चेहरा बन गई है. भारत को ये स्वीकार नहीं.'
जब सत्ता का घमंड लोगों के जीने का अधिकार छीन ले, उसे तानाशाही कहते हैं। कानपुर की घटना से मन विचलित है।
ये 'बुलडोज़र नीति' इस सरकार की क्रूरता का चेहरा बन गई है। भारत को ये स्वीकार नहीं।— Rahul Gandhi (@RahulGandhi) February 14, 2023
बता दें कि कानपुर देहात में बुलडोजर एक्शन के दौरान झोपड़ी में रह रही मां बेटी जिंदा जल गई. मैथा तहसील की मड़ौली पंचायत के चाहला गांव में मां बेटी उस दौरान झोपड़ी में जल गई जब पुलिस और प्रशासन की टीम अवैध कब्जे से गरीब परिवार को हटाने गई थी.
बताया जा रहा है कि मां बेटी को बचाने के प्रयास में गृहस्वामी व रुरा इंस्पेक्टर भी झुलस गए. वहीं मौके पर मौजूद आक्रोशित भीड़ ने प्रशासन पर आग लगाने का आरोप लगाते हुए हंगामा खड़ा कर दिया और एक अधिकारी पर कुल्बाड़ी से हमला कर दिया. भीड़ का गुस्सा देख अधिकारी भाग खड़े हुए. भीड़ ने शवों को नहीं उठने दिया.